John Dyrby Paulsen (S), 2013-04-30:
Og tak til Dansk Folkeparti for at rejse forespørgslen i dag, hvor vi jo får mulighed for at drøfte satspuljen.
Spørgsmålet fra Dansk Folkeparti i forbindelse med forespørgslen er jo – til regeringen i virkeligheden: Hvad kan man sige om den fremtidige finansiering af satspuljen?
Og der er svaret vel meget enkelt, at regeringen ikke har nogen intentioner om at ændre på reglerne vedrørende satspuljen, hvilket finansministeren jo ganske rigtigt gjorde rede for, og det kommer næppe som nogen overraskelse, at vi Socialdemokrater er fuldstændig enige med finansministeren.
Den anden del af forespørgslen går jo på, om man kunne forestille sig, at satspuljen sådan for fremtiden bliver finansieret via finansloven, som Dansk Folkeparti formulerer det i forespørgslen.
Og der må man jo tage til indtægt, at Dansk Folkeparti dermed indirekte foreslår, at man får en finansiering af satspuljen direkte via finansloven nærmest som sådan et fast årligt beløb.
Det er jo sådan, at satspuljen finansieres i forhold til lønudviklingen, og er lønudviklingen på over 2 pct., går der penge af til satspuljen, og er den på under 2 pct., går der ingen penge af til satspuljen.
Der er også et maksimum for, hvor mange penge der kan overføres til satspuljen, nemlig omkring 700 mio. kr. om året, hvis lønstigningerne er tilstrækkelig store.
Og det har jo betydet – i og med at vi har en satspuljeaftale, der er over 20 år gammel – at det samlede beløb omkring satspuljen i dag akkumulerer sig til næsten 13 mia. kr.
Det er immer væk en slat, som det også er blevet sagt af ordførere i forbindelse med debatten indtil nu.
Så det er jo ikke sådan, at der ikke er nogen penge i satspuljen.
Den aftale, der netop er lavet, dækker jo årene 2013-2016, og der er der på socialområdet, så vidt jeg husker, lidt over 700 mio. kr., der er fordelt.
Så det bliver jo trods alt til noget.
Det, der jo bekymrer mig lidt i den her sammenhæng, er, at det virker lidt som en gratis omgang for Dansk Folkeparti.
Jeg har fuldstændig forståelse for, at socialordføreren for Dansk Folkeparti kerer sig om de udsatte grupper og bekymrer sig, og den bekymring deler jeg til fulde.
Men derfor kan det jo undre lidt, at Dansk Folkeparti har været med til at etablere de såkaldte fattigdomsydelser, bl.a. med loft over kontanthjælpen, og i øvrigt støtter Venstre, der jo går ind for nulvækst i den offentlige sektor frem til 2020.
Man kan vel ikke fuldstændig afvise, at den nulvækst går ud over de udsatte grupper; Venstre har jo ikke villet fortælle, hvordan de ville finansiere det, men fuldstændig afvise det kan man vel næppe.
Der savner jeg jo lidt hos Dansk Folkeparti, at de i forbindelse med satspuljen og i forbindelse med det indirekte forslag om at finansiere satspuljen via finansloven også træder i karakter og fortæller, hvor pengene skal komme fra, og ikke bare som et skud fra hoften, men at de giver sådan en realistisk mulighed for at finansiere det.
Jeg må jo i den sammenhæng opfordre Dansk Folkeparti til måske at sætte sådan realistisk handling bag ordene og gå aktivt ind i en drøftelse om finansloven og se på, hvor Dansk Folkeparti kan bidrage og derved også få noget igen.
Og det gælder selvfølgelig først og fremmest finansieringen i forbindelse med satspuljen.
Det er jo sådan, at hvis sådan noget skal finansieres via finansloven, så skal det ind i finanslovsforhandlingerne, og der bliver man altså nødt til at spille aktivt med i finanslovsforhandlingerne.
Det har vi ærlig talt
ikke set endnu fra Dansk Folkepartis side, men det kan være, vi ser det i forbindelse med finansloven for 2014.
Så derfor skal min opfordring til Dansk Folkeparti være – hvis man virkelig mener det her – at sætte handling bag ordene og gå konstruktivt til værks, også i de kommende finanslovsforhandlinger.